Številka: 014-6/2025-2030

Datum: 18. 3. 2025

Ministrstvo za pravosodje objavlja

**JAVNI POZIV ZA IZBIRO KANDIDATOV ZA PREDSTAVNIKA USTANOVITELJA**

**V SVETU JAVNEGA ZAVODA ŠTUDIJSKI CENTER ZA NARODNO SPRAVO,**

**ČIGAR USTANOVITELJICA JE REPUBLIKA SLOVENIJA**

1. **Predmet in namen javnega poziva**

Ministrstvo za pravosodje, Župančičeva 3, 1000 Ljubljana (v nadaljnjem besedilu: MP) vabi zainteresirane kandidate, da kandidirajo za predstavnika ustanovitelja v svetu javnega zavoda Študijski center za narodno spravo, čigar ustanoviteljica je Republika Slovenija (v nadaljnjem besedilu: svet javnega zavoda).

Predstavnika ustanovitelja v svet javnega zavoda, na predlog MP, imenuje Vlada Republike Slovenije za mandatno obdobje štirih let.

Predstavnik ustanovitelja v svetu javnega zavoda opravlja naloge člana sveta zavoda s skrbnostjo dobrega gospodarstvenika. Za odgovornost predstavnika ustanovitelja v svetu javnega zavoda se uporabljajo splošna pravila o kazenski in civilni odgovornosti. Pred imenovanjem v svet javnega zavoda kandidat za predstavnika ustanovitelja podpiše izjavo o seznanitvi z navedeno odgovornostjo, ki je sestavni del Priloge 1 tega javnega poziva.

V tem javnem pozivu uporabljeni izrazi, ki se nanašajo na osebe in so zapisani v moški spolni slovnični obliki, so uporabljeni kot nevtralni za ženski in moški spol.

1. **Podatki o javnem zavodu**

Ime zavoda: **Študijski center za narodno spravo - SCNR.**

Naslov zavoda: **Tivolska 42, Ljubljana.**

Št. predstavnikov, ki jih na predlog ministrstva imenuje Vlada RS: **2.**

1. **Pogoji za kandidiranje na javnem pozivu**

Kandidati, ki se bodo prijavili na javni poziv, morajo izkazati izpolnjevanje naslednjih pogojev:

1. imeti najmanj izobrazbo, pridobljeno po študijskem programu druge stopnje oziroma izobrazbo, ki ustreza ravni izobrazbe, pridobljene po študijskih programih druge stopnje, in je v skladu z zakonom, ki ureja slovensko ogrodje kvalifikacij, uvrščena na 8. raven,
2. niso funkcionarji,
3. ne opravljajo funkcije direktorja v javnem zavodu, v svet katerega kandidirajo,
4. niso v poslovnem razmerju z javnim zavodom, v svet katerega kandidirajo (na primer dobavitelj blaga ali storitev za javni zavod, vključujoč svetovalne in revizorske storitve, ipd.),
5. niso hkrati že člani v treh organih nadzora ali upravljanja pravnih oseb javnega sektorja, v katerih vlogo ustanovitelja v imenu Republike Slovenije izvršuje Vlada Republike Slovenije,
6. niso hkrati že člani v dveh organih nadzora ali upravljanja pravnih oseb javnega sektorja, v katerih vlogo ustanovitelja v imenu Republike Slovenije izvršuje Vlada Republike Slovenije, če so zaposleni v državnem organu,
7. niso bili že dvakrat zaporedoma imenovani v svet istega javnega zavoda,
8. ne obstajajo druge okoliščine, ki bi predstavljale nasprotje interesov.

Izpolnjevanje navedenih pogojev kandidat navede **v obrazcu za prijavo**, ki je Priloga 1 tega javnega poziva.

1. **Merila za izbiro**

Če bo za predstavnika ustanovitelja v svetu javnega zavoda izpolnjevalo pogoje za imenovanje več kandidatov, kot je prostih mest, se bodo pri izbiri kandidatov upoštevala tudi naslednja merila:

1. znanje in izkušnje s področja vodenja, sistema upravljanja in financiranja javnih zavodov ter pristojnosti in vloge sveta javnega zavoda,
2. znanje in izkušnje s področja znanstvenoraziskovalne dejavnosti ali zakonodaje s področja znanstvenoraziskovalne dejavnosti ter javne službe, ki jo izvaja javni zavod,
3. znanje in izkušnje s področja financ, prava, revidiranja ali drugih ustreznih področij, na podlagi katerih bo predstavnik ustanovitelja lahko strokovno opravljal naloge člana sveta javnega zavoda.

Izpolnjevanje navedenih meril kandidat navede **v obrazcu za prijavo**, ki je Priloga 1 tega javnega poziva.

1. **Preverjanje izpolnjevanja pogojev iz III. točke in meril iz IV. točke tega javnega poziva ter uvrstitev na seznam primernih kandidatov**

Prejete prijave na javni poziv bo pregledala komisija za vodenje postopka javnega poziva, ki jo izmed javnih uslužbencev MP imenuje ministrica za pravosodje.

Komisija bo izpolnjevanje pogojev iz III. točke in meril iz IV. točke javnega poziva preverjala na podlagi **izpolnjenega obrazca za prijavo**, ki je Priloga 1 tega javnega poziva, ter drugih dostopnih podatkov, evidenc in informacij.

Komisija bo po obravnavi prijav pripravila **seznam primernih kandidatov** za predstavnike ustanovitelja v svetih javnih zavodov. Na seznam bodo uvrščeni kandidati, ki:

* so pravočasno oddali popolno prijavo na javni poziv in
* izpolnjujejo pogoje za imenovanje iz točke III. tega javnega poziva.

Dva kandidata za predstavnika ustanovitelja v svetu javnega zavoda na podlagi meril iz IV. točke javnega poziva izbere ministrica za pravosodje iz seznama primernih kandidatov za predstavnika ustanovitelja in ju predlaga v imenovanje Vladi Republike Slovenije.

Če se na javni poziv ne prijavi zadostno število kandidatov, ki izpolnjujejo pogoje iz javnega poziva, in je potrebno zagotoviti nemoteno delovanje sveta javnega zavoda, MP lahko Vladi Republike Slovenije, brez ponovljenega javnega poziva predlaga v imenovanje druge kandidate, ki izpolnjujejo pogoje iz III. točke tega javnega poziva.

1. **Oblika in vsebina prijave**

Kandidati morajo prijavo s prilogami posredovati **na izpolnjenem obrazcu za prijavo, ki je Priloga 1 tega javnega poziva**. K prijavi morajo priložiti tudi **kratek življenjepis.**

Kandidati morajo v obrazcu za prijavo (Priloga 1) izpolniti vse rubrike ter ga podpisati.

Oddaja prijave pomeni, da se kandidat strinja s pogoji in merili v javnem pozivu. Kandidat kazensko in materialno odgovarja za navedbe v svoji prijavi.

1. **Rok za oddajo prijav, način predložitve in opremljenost prijav**

Rok za oddajo prijave je **10. 4. 2025**.

Kandidati pošljejo prijavo **elektronsko** (elektronska oblika prijave) na elektronski naslov: gp.mp@gov.si **ali v zaprti ovojnici** na naslov: Ministrstvo za pravosodje, Župančičeva 3, 1000 Ljubljana, z zadevo oziroma označbo: **»PRIJAVA NA JAVNI POZIV ZA PREDSTAVNIKA USTANOVITELJA V SVETU JAVNEGA ZAVODA SCNR, št. 014-6/2025-2030«**.

MP lahko kandidate pozove k dopolnitvi vloge.

1. **Obveščanje kandidatov**

Kontaktna oseba za dodatna pojasnila v zvezi z javnim pozivom je:

Miriam Lavrič**,** tel. št.: 01/369 5442, elektronski naslov: miriam.lavric@gov.si.

O imenovanju za predstavnika ustanovitelja bosta izbrana kandidata obveščena s sklepom Vlade Republike Slovenije. Neizbrani kandidati bodo o tem obveščeni z dopisom MP.

Zoper odločitve v postopku javnega poziva ni dopustno vlagati pravnih sredstev.

**Andreja Katič**

**ministrica za pravosodje**

Priloge:

* Priloga 1: Obrazec za prijavo na javni poziv
* Priloga 2: Obvestilo o obdelavi osebnih podatkov